DA Den Europæiske Unions Tidende C 320/47

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 320/20

Denne offentliggørelse giver ret til at gøre indsigelse mod ansøgningen, jf. artikel 7 i forordning (EF) nr. 510/2006. Eventuelle indsigelser skal være Europa-Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»HESSISCHER HANDKÄSE«, »HESSISCHER HANDKÄS«

EF-Nr.: DE-PGI-0005-0618-06.07.2007

BGB ( X ) BOB ( )

1. Betegnelse:

»Hessischer Handkäse«, »Hessischer Handkäs«

2. Medlemsstat eller Tredjeland:

Tyskland

3. Beskrivelse af landbrugsproduktet eller fødevaren:

3.1. Produkttype:

Kategori 1.3. Oste

3.2. Beskrivelse af produktet med betegnelsen i punkt 1:

Betegnelsen Hessischer Handkäse/Hessischer Handkäs bruges om små oste, der oprindeligt blev formet i hånden, og som derfor er på størrelse med en håndflade. Hessischer Handkäse/Hessischer Handkäs hører til kategorien surmælksoste. Surmælksost er ost, der overvejende er fremstillet af surmælkskvark. Denne surmælkskvark fremstilles udelukkende ved syrning (uden løbe).

Hessischer Handkäse/Hessischer Handkäs findes som rødkitost (Gelbkäse) og også som ost med skimmeldannelse. For sidstnævntes vedkommende er skimmeldannelsen mere eller mindre stærkt udpræget. Hessischer Handkäses karakteristiske hjulform skyldes den traditionelle fremstillingsmetode. Ostene vejer 20-125 g. Hessischer Handkäse/Hessischer Handkäs fremstilles udelukkende som mager ost.

Hessischer Handkäse/Hessischer Handkäs har følgende egenskaber:

a) Som rødkitost (Gelbkäse): Ydre glat overflade med guldgult til rødbrunt ostekit, fedtglinsende Indre hvidlig til let gullig farve Konsistens smidig til fast, regelmæssig modning udefra og ind mod midten Lugt og smag ren, krydret til pikant

b) Som rødkitost (Gelbkäse) med mælkeskimmeldannelse (»hjemmelavet«): Ydre let gullig med hvid mælkeskimmelbelægning, også kun på en side, eventuelt ujævn til rynket overflade Indre hvid til gullig farve, snitflade mat Konsistens smidig, regelmæssig modning udefra og ind mod midten Lugt og smag ren, mild til let aromatisk

Hessischer Handkäses/Hessischer Handkäs sammensætning afhænger af råvaren, surmælkskvarken. Tabel 1 viser ostens hovedbestanddele.

Tabel 1

Hovedbestanddelene i Hessischer Handkäse/Hessischer Handkäs

Procentvis indhold Fedtindhold i tørstof 1,1-2,3 Protein 26,6-37,7 Kulhydrater < 1 Vand 55,2-68,6

3.3. Råvarer (kun for forarbejdede produkter):

Surmælkskvark anvendes som råvare til fremstilling af Hessischer Handkäse/Hessischer Handkäs. Da den er hovedingrediensen i osten, er den af central betydning. Den fremstilles udelukkende af komælk. Øvrige ingredienser er modningssalte, bordsalt (evt. tilsat jod), afhængigt af opskriften kommen, evt. kasein og renkulturer (rødkitkulturer).

Den surmælkskvark, der anvendes til fremstilling af Hessischer Handkäse/Hessischer Handkäs, skal have følgende egenskaber:

Udseende hvid Konsistens smidig, men fast, let kornet, ikke fedtet Lugt og smag ren, som syrnet mælk Tørstof mindst 32 % pH-værdi < 4,2

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Hessischer Handkäse/Hessischer Handkäs fremstilles i det geografiske område.

Fremstillingen foregår i følgende etaper:

— de enkelte partier surmælkskvark blandes og omrøres

— modningssalte, bordsalt og eventuelt kommen tilsættes tillige med de ingredienser og kulturer, der kræves til fremstilling af de forskellige ostetyper, det være sig rødkitost eller Hessischer Handkäse/Hessischer Handkäs med mælkeskimmeldannelse

— ostene formes

— ostene modnes i modningsrummet og eftermodnes, indtil den færdige Hessischer Handkäse/Hessischer Handkäs emballeres.

3.6. Særlige regler vedrørende udskæring, rivning, emballering osv.:

Den færdigmodnede ost emballeres i fremstillingsvirksomhederne i det geografiske område, fordi det ikke er muligt at transportere osten til andre områder for at få den emballeret. De små oste, som hver vejer højst 125 g, ville kvalitetsmæssigt lide stærkt under at blive transporteret uden at være emballeret. Ostenes overflade ville udtørre under transporten fra fremstillingsvirksomheden til et andet pakkeri. Der ville også være stor risiko for bakterieangreb under transporten til et andet pakkeri.

3.7. Særlige regler for mærkning:

—

4. Præcis afgrænsning af det geografiske område:

Bundesland Hessen

5. Tilknytning til det geografiske område:

5.1. Det geografiske områdes egenart:

Hessischer Handkäse/Hessischer Handkäs er i århundreder blevet fremstillet efter traditionelle metoder på gårdene i området. De hessiske ostemejerier har gennem tiden bevaret opskrifterne og fremstillingsmetoderne, som svarer til de traditionelle fremstillingsmetoder, som dog er blevet tilpasset til de moderne krav til fremstilling af surmælksost.

Historisk omtales »Handkäse« fra Hessen første gang i 1813, hvor indbyggerne fra Groß Gerau solgte deres håndformede oste på markedet i Mainz.

Efterhånden som produktionen steg, udviklede Hessischer Handkäse/Hessischer Handkäs sig til basisnæringsmiddel for småkårsfolk. Ostens økonomiske og kulturelle betydning i Hessen understreges af, at der blev opfundet en ostemaskine i 1893. Ved hjælp af denne maskine, som blev opfundet af Peter Traiser II fra Groß Gerau, blev det muligt at øge produktionen af »Handkäse« i Hessen. Centrum for fremstillingen af »Handkäse« var og er den dag i dag området Hüttenberger Land, som ligger i vore dages Lahn-Dill-Kreis. Af de lokalhistoriske arkiver i kommunen Hochelheim fremgår det så tidligt som i 1835, at handelen med ost bragte penge til landsbyen.

Med tiden har der udviklet sig en særlig madkultur omkring »Handkäse« i Hessen. Hessischer Handkäse/Hessischer Handkäs, der lægges i en særlig marinade bestående af løg, eddike og olie (»Musik«), er en af de kendteste regionale kulinariske varianter (»Handkäs mit Musik«). De traditionelle opskrifter er stadig aktuelle både inden for fremstillingen og på det kulinariske område, og betegnelsen »Hessischer Handkäs/Hessischer Handkäse« har også holdt sig.

I dag fremstilles »Hessischer Handkäse/Hessischer Handkäs« på nogle få, små og mellemstore håndværksmæssigt drevne ostemejerier. Her fremstilles denne specialitet efter traditionelle opskrifter og fremstillingsmetoder, som er tilpasset den moderne teknologi.

5.2. Produktets egenart:

Hessischer Handkäse/Hessischer Handkäs nyder stor anseelse i Hessen og naboområderne hertil og er kendt som hessisk nationalret. Denne specialitet er ud over »Äbbelwoi« et must på enhver kros spisekort i Hessen. Den store betydning, som Hessischer Handkäse/Hessischer Handkäs havde for den hessiske befolkning både som næringsmiddel og som økonomisk faktor, gav den i gamle dage en særlig status i dette område. Hessischer Handkäse/Hessischer Handkäs udgør en vigtig del af den hessiske kulturarv og anses af befolkningen for at være et højkvalitetslevnedsmiddel. Også i dag anses Hessischer Handkäse/Hessischer Handkäs for at være typisk hessisk. Med tv-udsendelserne »Handkäs mit Musik«, som handlede om Hessens kulinariske lækkerier, blev det kendteste hessiske næringsmiddel sat i højsædet. Hessischer Handkäses/Hessischer Handkäs egenart skyldes de hessiske ostemejeriers lange erfaring med at udnytte de forskellige surmælkskvarkpartiers bedste egenskaber. Dette højner kvaliteten og sikrer en afbalanceret, værdifuld råvare. Den håndværksmæssige tradition og erfaringen bidrager til Hessischer Handkäses/Hessischer Handkäs′ egenart. Ved »traditionel fremstilling« forstås: udvælgelse, individuel sammensætning og blanding af de forskellige partier surmælkskvark fra de forskellige kvarkproducenter til en batch til fremstilling af Hessischer Handkäse/Hessischer Handkäs. Dermed opnås en næsten homogen råvare. De formede oste modnes i 2-3 dage i modningsrummet, hvor temperaturen i begyndelsen er på ca. 18 °C, men efterhånden stiger til ca. 30 °C ved modningens afslutning. Osten får ved denne »traditionelle metode« en mere intens smag.

Denne egenart er med til at gøre »Hessischer Handkäse/Hessischer Handkäs« kendt som »hessisk specialitet« uden for Hessen, især når den serveres med »Musik«.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Den lange tradition for at fremstille produktet i Hessen, de hessiske ostemejeriers særlige knowhow, som borger for en høj kvalitet, og Hessischer Handkäses/Hessischer Handkäs′ forankring i den hessiske madkultur som hessisk nationalret har ført til, at produktet er blevet en kendt og populær regional specialitet.

Henvisning til offentliggørelsen af varespecifikationen:

http://register.dpma.de/DPMAregister/geo/detail/30599015.2